**Opis poslova,**

**podaci o plaći radnih mjesta, sadržaj i način testiranja te pravni izvori za pripremu kandidata za testiranje**

**Sektor za provedbu i nadzor programa i projekata Hrvata izvan Republike Hrvatske**

**Služba za provedbu i nadzor natječaja i projekata Hrvata izvan Republike Hrvatske**

**1. Stručni suradnik - vježbenik**

**Opis poslova:**

Sudjeluje u obavljanju poslova koji se odnose na pitanja provedbe programa i projekata Hrvata izvan Republike Hrvatske; sudjeluje u obavljanju poslova u svezi provedbe natječaja za dodjelu stipendija učenicima i studentima – pripadnicima hrvatskog naroda izvan Republike Hrvatske; sudjeluje u obavljanju poslova u svezi provedbe natječaja za učenje hrvatskog jezika za pripadnike hrvatskog naroda izvan Republike Hrvatske; sudjeluje u obavljanju poslova u svezi smještaja u studentske domove; sudjeluje u obavljanju poslova u svezi pripreme i provedbe posebnih programa za hrvatsku manjinu u inozemstvu; sudjeluje u provedbi natječaja Vlade Republike Hrvatske za financiranje obrazovnih, kulturnih, znanstvenih i zdravstvenih programa i projekata Hrvata u Bosni i Hercegovini; sudjeluje u suradnji s drugim ustrojstvenim jedinicama Ureda, državnim tijelima i institucijama u zemlji i inozemstvu te diplomatsko-konzularnim predstavništvima radi izvršenja poslova koji se odnose na provedbu natječaja; sudjeluje u izradi redovitih polugodišnjih i godišnjih planova i izvješća, kao i izradi posebnih pregleda, promemorija, analiza i izvješća za državna tijela; sudjeluje u provedbi postupaka kontrole i praćenja dodijeljenih sredstava; vodi baze podataka te obavlja i druge poslove po nalogu voditelja Službe.

**Podaci o plaći radnog mjesta – Stručni suradnik - vježbenik:**

Plaću radnog mjesta stručni suradnik - vježbenik čini umnožak koeficijenta složenosti poslova radnog mjesta, koji iznosi 1,164 (85% plaće po utvrđenom koeficijentu složenosti poslova radnog mjesta) i osnovice za izračun plaće.

**Služba za gospodarsku suradnju**

**2. Stručni savjetnik**

**Opis poslova:**

Obavlja složenije poslove koji zahtijevaju samostalnost, stručnost i odgovornost u radu, a koji se odnose na gospodarsku suradnju; sudjeluje pri izradi nacrta mišljenja, akata i objašnjenja o pitanjima izrade strategije i planova gospodarske suradnje s Hrvatima izvan RH te provođenja zakona i drugih propisa koji se odnose na gospodarsku suradnju s Hrvatima izvan RH; sudjeluje u pripremi stručnih podloga za izradu prijedloga zakona i drugih propisa; prati primjenu propisa u području gospodarstva u odnosu na Hrvate izvan RH; sudjeluje pri izradi mišljenja o usklađenosti prijedloga drugih propisa s propisima iz područja gospodarstva u odnosu na Hrvate izvan RH; sudjeluje u obavljanju poslova povezivanja hrvatskih gospodarstvenika i njihovih udruga izvan Republike Hrvatske s gospodarstvenicima, udrugama, institucijama i tijelima državne uprave unutar Republike Hrvatske; sudjeluje u praćenju rada diplomatskih misija i konzularnih ureda Republike Hrvatske po pitanju gospodarske suradnje s Hrvatima izvan Republike Hrvatske; sudjeluje pri prikupljanju podataka i vođenju propisanih gospodarskih evidencija; priprema potrebne informacije za Ured dobrodošlice i sudjeluje pri obavljanju poslova mentora-savjetnika u praćenju povratnika/useljenika vezane za gospodarske aktivnosti Hrvata izvan RH te obavlja i druge poslove po nalogu voditelja Službe.

**Podaci o plaći radnog mjesta – Stručni savjetnik**

Plaću radnog mjesta stručni savjetnik čini umnožak koeficijenta složenosti poslova radnog mjesta, koji iznosi 1,232 i osnovice za izračun plaće.

**Sadržaj i način testiranja**

Testiranje se provodi u dvije faze, nakon kojih slijedi razgovor (intervju) s Komisijom.

Prva faza testiranja u redovitom postupku prijama u državnu službu (vježbenik), za radno mjesto br. 1. sastoji se od provjere znanja osnova upravnog područja za koje je raspisan javni natječaj. Prva faza testiranja u izvanrednom postupku prijama u državnu službu, za radno mjesto br. 2 sastoji se od provjere znanja, sposobnosti i vještina bitnih za obavljanje poslova radnog mjesta.

Druga faza testiranja sastoji se od provjere znanja stranog jezika za radno mjesto pod rednim brojem 2. i znanja rada na računalu za radna mjesta 1. i 2.

U prvu fazu upućuju se kandidati koji ispunjavanju formalne uvjete iz javnog natječaja, a čije su prijave pravodobne i potpune.

Svaki dio provjere znanja, sposobnosti i vještina vrednuje se bodovima od 0 do 10. Bodovi se mogu utvrditi decimalnim brojem, najviše na dvije decimale. Smatra se da je kandidat zadovoljio na provedenoj provjeri znanja, sposobnosti i vještina, ako je za svaki dio provedene provjere dobio najmanje 5 bodova. Kandidat koji ne zadovolji na provedenoj provjeri, odnosno dijelu provedene provjere, ne može sudjelovati u daljnjem postupku.

U drugu fazu testiranja upućuju se kandidati koji su ostvarili najbolje rezultate u prvoj fazi testiranja i to 15 kandidata. Ako je u prvoj fazi testiranja zadovoljilo manje od 15 kandidata, u drugu fazu postupka pozvat će se svi kandidati koji su zadovoljili u prvoj fazi testiranja. Svi kandidati koji dijele 15. mjesto u prvoj fazi testiranja pozvat će se u drugu fazu testiranja.

Na razgovor (intervju) pozvat će se kandidati koji su ostvarili ukupno najviše bodova u prvoj i drugoj fazi testiranja.

Kandidat koji nije pristupio testiranju više se ne smatra kandidatom u postupku.

**Pravni i drugi izvori za pripremanje kandidata za testiranje za radno mjesto pod rednim brojem 1. i 2. su:**

1. Zakon o odnosima Republike Hrvatske s Hrvatima izvan Republike Hrvatske (Narodne novine, broj 124/11 i 16/12)

2. Strategija o odnosima Republike Hrvatske s Hrvatima izvan Republike Hrvatske, na stranici hrvatiizvanrh.gov.hr pod O NAMA/Općenito o djelokrugu rada i ustroju Središnjeg državnog ureda

3. Uredba o unutarnjem ustrojstvu Središnjeg državnog ureda za Hrvate izvan Republike Hrvatske (Narodne novine, broj 97/20)